[pic] | KOMISIJA EVROPSKIH SKUPNOSTI |

Bruselj, 7.5.2008

COM(2008) 250 konč.

2008/0096 (CNB)

Predlog

UREDBA SVETA

o spremembi Uredbe (ES) št. 974/98 o uvedbi eura na Slovaškem

(predložila Komisija)

OBRAZLOŽITVENI MEMORANDUM

1. OZADJE PREDLOGA

Komisija je 7. maja 2008 v skladu s členom 122(2) Pogodbe ES sprejela predlog odločbe Sveta, v katerem ugotavlja, da Slovaška izpolnjuje zahtevane pogoje za sprejetje enotne valute in predlaga, da se odstopanje Slovaške odpravi z začetkom veljavnosti od 1. januarja 2009.

V primeru pozitivne odločitve bo moral Svet pozneje sprejeti druge ukrepe, potrebne za uvedbo eura na Slovaškem.

Uredba Sveta (ES) št. 974/98 o uvedbi eura[1] ureja prvotno uvedbo eura v državah članicah prvega vala euroobmočja in Grčiji[2]. Ta uredba je bila spremenjena z:

– Uredbo (ES) št. 2169/2005, da bi se pripravile prihodnje širitve euroobmočja;

– Uredbo (ES) št. 1647/2006, da bi se zajela Slovenija (ki je sprejela euro 1. januarja 2007);

– Uredbo (ES) št. 835/2007, da bi se zajel Ciper (ki je sprejel euro 1. januarja 2008);

– Uredbo (ES) št. 836/2007, da bi se zajela Malta (ki je sprejela euro 1. januarja 2008).

Da bi bila Slovaška zajeta v Uredbi (ES) št. 974/98, je treba tej uredbi dodati navedbo za to državo članico. Ta predlog vsebuje potrebne spremembe k tej uredbi.

Načrt Slovaške za prehod določa, da se uporabi scenarij takojšnje uvedbe, tako imenovani „big bang“ scenarij, kar pomeni, da morata sprejetje eura kot valute Slovaške ter uvedba eurobankovcev in eurokovancev sovpadati.

2. PRAVNI VIDIKI

2.1. Pravna podlaga

Pravna podlaga tega predloga je člen 123(5) Pogodbe ES, ki omogoča sprejetje drugih ukrepov, potrebnih za uvedbo eura v državi članici, v kateri se je odstopanje odpravilo v skladu s členom 122(2) Pogodbe ES.

Svet odloča s soglasjem držav članic brez odstopanja in zadevne države članice na predlog Komisije in po posvetovanju z ECB.

2.2. Subsidiarnost in sorazmernost

Predlog je v izključni pristojnosti Skupnosti. Načelo subsidiarnosti se zato ne uporablja.

Ta pobuda ne presega tistega, kar je potrebno za dosego njenih ciljev in je zato skladna z načelom sorazmernosti.

2.3. Izbira pravnega instrumenta

Uredba je edini primerni pravni instrument za spremembo Uredbe Sveta (ES) št. 974/98 o uvedbi eura.

3. PRORAčUNSKE POSLEDICE

Predlog ne vpliva na proračun Skupnosti.

4. POJASNILA O POSAMEZNIH čLENIH

4.1. Člen 1

V skladu s točko 1(a) člena 1 in členom 1a Uredbe (ES) št. 974/98 tabela v Prilogi k navedeni uredbi vsebuje seznam sodelujočih držav članic in določa datum sprejetja eura, datum prehoda na eurogotovino in obdobje „opuščanja“, kjer je primerno, za vse te države članice. V skladu s členom 1(i) Uredbe (ES) št. 974/98 se lahko obdobje „opuščanja“ uporablja samo v državah članicah, kjer datum sprejetja eura sovpada z datumom prehoda na eurogotovino. To se ni zgodilo v enajstih državah članicah, ki so sprejele euro 1. januarja 1999 in v Grčiji, ki je sprejela euro 1. januarja 2001. V Sloveniji, na Cipru in Malti je datum sprejetja eura sovpadal z datumom prehoda na eurogotovino (1. januar 2007 v Sloveniji in 1. januar 2008 na Cipru in Malti), vendar se te države niso odločile za obdobje „opuščanja“. Tudi načrt Slovaške za prehod določa isti datum za sprejetje eura in prehoda na eurogotovino (1. januar 2009), vendar se država ni odločila za obdobje „opuščanja“.

Ta člen dodaja Slovaško in naslednje ustrezne podatke za to državo članico v tabelo iz Priloge k Uredbi (ES) št. 974/98 po protokolarni razvrstitvi.

Država članica | Datum sprejetja eura | Datum prehoda na eurogotovino | Država članica z obdobjem „opuščanja“ |

„Slovaška | 1. januar 2009 | 1. januar 2009 | ne“ |

4.2. Člen 2

Ta člen določa datum začetka veljavnosti Uredbe 1. januar 2009 in zagotavlja, da se bo uporabljala v skladu s časovno razporeditvijo drugih aktov Sveta v zvezi s sprejetjem eura na Slovaškem, tj. datumom odprave odstopanja in datumom začetka veljavnosti menjalnega razmerja slovaške krone.

2008/0096 (CNB)

Predlog

UREDBA SVETA

o spremembi Uredbe (ES) št. 974/98 o uvedbi eura na Slovaškem

SVET EVROPSKE UNIJE JE –

ob upoštevanju Pogodbe o ustanovitvi Evropske skupnosti in zlasti člena 123(5) Pogodbe,

ob upoštevanju predloga Komisije[3],

ob upoštevanju mnenja Evropske centralne banke[4],

ob upoštevanju naslednjega:

(1) Uredba Sveta (ES) št. 974/98 z dne 3. maja 1998 o uvedbi eura[5] določa, da se z eurom zamenjajo valute tistih držav članic, ki so izpolnile zahtevane pogoje za sprejetje enotne valute takrat, ko je Skupnost vstopila v tretjo fazo ekonomske in monetarne unije.

(2) Uredba Sveta (ES) št. 2596/2000[6] je spremenila Uredbo (ES) št. 974/98 zaradi zamenjave valute Grčije z eurom.

(3) Uredba Sveta (ES) št. 2169/2005[7] je spremenila Uredbo (ES) št. 974/98, da se državam članicam, ki še niso sprejele eura kot svojo edino valuto, omogoči priprava na uvedbo eura.

(4) Uredba Sveta (ES) št. 1647/2006[8] je spremenila Uredbo (ES) št. 974/98 zaradi zamenjave valute Slovenije z eurom.

(5) Uredba Sveta (ES) št. 835/2007[9] je spremenila Uredbo (ES) št. 974/98 zaradi zamenjave valute Cipra z eurom.

(6) Uredba Sveta (ES) št. 836/2007[10] je spremenila Uredbo (ES) št. 974/98 zaradi zamenjave valute Malte z eurom.

(7) V skladu s členom 4 Akta o pristopu iz leta 2003 je Slovaška država članica z odstopanjem, kot je opredeljeno v členu 122 Pogodbe.

(8) Na podlagi Odločbe Sveta 2008/…/ES z dne … … 2008 v skladu s členom 122(2) Pogodbe v zvezi s sprejetjem enotne valute na Slovaškem 1. januarja 2009[11], Slovaška izpolnjuje zahtevane pogoje za sprejetje enotne valute, tako da se odstopanje v korist Slovaške odpravi z začetkom veljavnosti od 1. januarja 2009.

(9) Uvedba eura na Slovaškem zahteva razširitev obstoječih določb o uvedbi eura iz Uredbe (ES) št. 974/98 na Slovaško.

(10) Načrt Slovaške za prehod določa, da morajo na dan uvedbe eura kot njene valute, eurobankovci in eurokovanci postati zakonito plačilno sredstvo v navedeni državi članici. Zato je datum sprejetja eura in datum prehoda na eurogotovino 1. januar 2009. Obdobje „opuščanja“ se ne uporabi.

(11) Uredbo (ES) št. 974/98 je zato treba ustrezno spremeniti –

SPREJEL NASLEDNJO UREDBO:

Člen 1

Priloga k Uredbi (ES) št. 974/98 se spremeni v skladu s Prilogo k tej uredbi.

Člen 2

Ta uredba začne veljati 1. januarja 2009.

Ta uredba je v celoti zavezujoča in se neposredno uporablja v državah članicah v skladu s Pogodbo o ustanovitvi Evropske skupnosti.

V Bruslju,

Za Svet

Predsednik

Priloga

V Prilogi k Uredbi (ES) št. 974/98 se med navedbama za Slovenijo in Finsko vstavi naslednja vrstica:

Država članica | Datum sprejetja eura | Datum prehoda na eurogotovino | Država članica z obdobjem „opuščanja“ |

- - - - - - - - - - - - - - - - - - - - - - - - - - - - - - - - - - - - - - - - - - - - - - - - - - - - - - -

„Slovaška | 1. januar 2009 | 1. januar 2009 | ne“ |

[1] UL L 139, 11.5.1998, str. 1. Uredba, kakor je bila nazadnje spremenjena z Uredbo Sveta (ES) št. 1647/2006 z dne 7. novembra 2006 (UL L 309, 9.11.2006, str. 2).

[2] Glej Uredbo Sveta (ES) št. 2596/2000 z dne 27. novembra 2000 o spremembi Uredbe Sveta (ES) št. 974/98 o uvedbi eura (UL L 300, 29.11.2000, str. 2).

[3] UL C , , str.. .

[4] UL C , , str.. .

[5] UL L 139, 11.5.1998, str. 1. Uredba, kakor je bila nazadnje spremenjena z Uredbo Sveta (ES) št. xxx/2007 (UL L, , str.).

[6] UL L 300, 29.11.2000, str. 2.

[7] UL L 346, 29.12.2005, str. 1.

[8] UL L 309, 9.11.2006, str. 2.

[9] UL L , , str. .

[10] UL L , , str.. .

[11] UL L , , str. .